**Siseministri määruse „Siseministri 5. septembri 2016. a määruse nr 27 „Politseiametniku ametitõendi kirjeldus ja vorm“ muutmine“ eelnõu seletuskiri**

**1. Sissejuhatus**

**1.1. Sisukokkuvõte**

Eelnõuga kehtestatakse politseiametniku ametitõendiga koos väljastatava käesildi kandmise ja kirjelduse nõuded.

Hetkel on tsiviilriietes politseiametnikul võimalus ennast esitleda isikule, kelle suhtes ta täidab ametiülesannet, üksnes ametitõendiga. Edaspidi saab tsiviilriietes ametiülesandeid täitev politseiametnik ennast tuvastada ka lisaks ametitõendile ka käesildiga „POLITSEI“.

Samas ei muudeta politsei- ja piirivalve seaduse §-s 371 lõikes 5 sätestatud nõuet, et politseiametnik peab esitama isikule, kelle suhtes ta täidab ametiülesannet, ametitõendi. Politsei vormiriietust kandev politseiametnik peab esitama ametitõendi isikule ainult tema nõudmisel. Käesoleva eelnõuga sätestatakse, et vormiriietusega koos ei kanta käesilti.

**1.2. Eelnõu ettevalmistajad**

Eelnõu ja seletuskirja on koostanud koostöös Politsei- ja Piirivalveametiga (edaspidi *PPA*) ning juriidilist kvaliteeti on kontrollinud Siseministeeriumi õigusosakonna õigusnõunik Jaanus Põldmaa (jaanus.poldmaa@siseministeerium.ee).

**1.3. Märkused**

Eelnõu ei ole seotud muu menetluses oleva eelnõuga, Vabariigi Valitsuse tegevusprogrammiga ega Euroopa Liidu õiguse rakendamisega.

Eelnõuga muudetakse siseministri 5. septembri 2016. a määrust nr 27 „Politseiametniku ametitõendi kirjeldus ja vorm avaldamismärkega RT I, 06.09.2016, 6 (edaspidi *määrus*).

Eelnõu ei loo täiendavat halduskoormust, vaid on seotud asutuste sisemiste tööprotsessidega. Seega ei ole vajalik rakendada halduskoormuse vähendamise reeglit, mis tuleneb Vabariigi Valitsuse 21.12.2011 määrusest nr 180 „Hea õigusloome ja normitehnika eeskiri“.

**2. Eelnõu sisu ja võrdlev analüüs**

**Eelnõu § 1 punktiga 1** täiendatakse määrust §-dega 41 ja 42, mis sätestab edaspidi koos ametitõendiga väljastatavale käesildile tehnilised ja selle kandmise nõuded.

Kriminaalpolitsei, Kaitsepolitsei ning isikukaitse teenistusülesandeid täidetakse erariietes ning nendel ei ole eritunnustega politseivormi. Operatsioonide ja muude eritoimingute käigus on neil ametnikel sageli vaja rakendada riikliku järelevalve meetmeid, sealhulgas suunata või piirata inimeste ja sõidukite liikumist.

Sellised olukorrad võivad hõlmata erinevate teenistusülesannete lahendamist, näiteks:

* välisriigi laeval menetlustoimingute läbiviimine;
* narkokuritegude menetlemine;
* kurjategijate kinnipidamine avalikus kohas;
* ohutuse tagamine suurüritustel;
* riigivisiitide või isikukaitseoperatsioonide läbiviimine;
* koostöö teiste ametiasutustega ühiste operatsioonide läbiviibimisel.

Eesmärk on tagada, et politseiametnik, kes rakendab riiklikke järelevalve meetmeid, oleks vaatamata vormiriietuse puudumisele selgelt politseiametnikuna tuvastatav. Operatsioonides osaleb sageli erinevatest üksustest pärit politseiametnikke, kes igapäevaselt koos ei tööta ega pruugi üksteist nägupidi tunda. See võib ohuolukorras muuta tegutsemise keeruliseks ja riskantseks, kui erariietes politseiametnikke ei ole võimalik üheselt politseiametnikena tuvastada. Äärmuslikul juhul võib selline olukord viia ohtliku olukorrani.

Seega tekib politseiametnikul võimalus informeerida käesildi abil isikut olukorras, kui ametiülesande olemusest või selle eesmärgist tulenevalt ei ole võimalik ametitõendit esitleda. Samuti võimaldab käesildi kasutamine ressursimahukatel sündmustel ja suurüritustel erinevate üksuste politseiametnikel ennast visuaalselt eristada.

Paragrahv 41 sätestab ametitõendiga koos väljastatud käesildi kandmise nõuded.

Politsei- ja Piirivalveamet ja Kaitsepolitseiamet võib politseiametnikule väljastada ametitõendiga koos käesildi. Politseiametnik võib kanda teenistusülesannete täitmise ajal tsiviilriietusel käesilti kirjega „POLITSEI“. Käesildi kandmine politseiametniku vormiriietusel ei ole lubatud. Käesilti kantakse kõikidel tsiviilriietustel parema või vasaku käe õlavarrel. Käesilt kinnitatakse käsivarrele kummiga, takjapaelaga või trukkidega.

Paragrahv 42 sätestab ametitõendiga koos väljastatud käesildi kirjelduse nõuded.

Tegemist on tehnilise nõuetega, mis on vajalikud käesildi väljatöötamisel ning vajalik, et oleks ühetaoline visuaalne käesildi välimus ning kontrollida, kas käesilt vastab paragrahvis sätestatud nõuetele.

**Eelnõu § 1 punktiga 2** kehtestatakse määruse uue lisana (nr 4) käesildi kujutis.

**3. Eelnõu vastavus Euroopa Liidu õigusele**

Eelnõul ei ole Euroopa Liidu õigusega puutumust.

**4. Määruse mõju**

Sihtrühm:

* PPA politseiametnikud
* Kaitsepolitseiameti politseiametnikud

Käesildi kirjega „POLITSEI“ sihtrühm on väike - PPA ja Kaitsepolitseiameti politseiametnikud. Mõju seisneb selles, et politseiametnikud on operatiivolukorras paremini tuvastatavad teiste isikute või politseiametnike poolt.

* Mõju ulatus on **keskmine**. Politseiametnike töökorraldus ei muutu.
* Mõju esinemise sagedus on **väike**, sest uue käesildi kandmise vajadus on pigem harv.
* Ebasoovitava mõju kaasnemise risk **puudub**: eelnõu hõlbustab politseiametnike tuvastamist.

Seega võib järeldada, et mõju sihtrühmale onkeskmine ja positiivne, sest politseiametnikul on lisaks ametitõendile võimalus kasutada enda esitlemiseks käesilti kirjega „POLITSEI“.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Eelnõu määrusena jõustumisega kaasneb kulu, mis kaetakse PPA ja Kaitsepolitseiameti eelarvest.

**6. Määruse jõustumine**

Määrus jõustub 17. novembril 2025.a.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse eelnõude infosüsteemi (EIS) kaudu kooskõlastamiseks Rahandusministeeriumile, Kaitseministeeriumile, Justiits- ja Digiministeeriumile ning Riigikantseleile ning arvamuse avaldamiseks Politsei- ja Piirivalveametile ning Kaitsepolitseiametile.